CELEX: 32010D0731
Language: sk
Date: 2010-11-30 00:00:00
Title: 2010/731/EÚ: Rozhodnutie Komisie z  30. novembra 2010 , ktorým sa ustanovuje dotazník, ktorý sa má používať na podávanie správ o vykonávaní smernice Európskeho parlamentu a Rady 2000/76/ES o spaľovaní odpadov [oznámené pod číslom K(2010) 8279]  Text s významom pre EHP

1.12.2010   
            
            
               SK
            
            
               Úradný vestník Európskej únie
            
            
               L 315/38
            
         ROZHODNUTIE KOMISIE
   z 30. novembra 2010,
   ktorým sa ustanovuje dotazník, ktorý sa má používať na podávanie správ o vykonávaní smernice Európskeho parlamentu a Rady 2000/76/ES o spaľovaní odpadov
   [oznámené pod číslom K(2010) 8279]
   (Text s významom pre EHP)
   (2010/731/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2000/76/ES zo 4. decembra 2000 o spaľovaní odpadov (1), a najmä na jej článok 15,
   keďže:
   
               (1)
            
            
               Prvý dotazník, ktorý sa má používať na podávanie správ o vykonávaní smernice 2000/76/ES o spaľovaní odpadov, bol stanovený rozhodnutím Komisie 2006/329/ES (2). Daný dotazník sa vzťahoval na obdobie podávania správ od roku 2006 do roku 2008 (vrátane).
            
         
               (2)
            
            
               Vzhľadom na skúsenosti nadobudnuté počas vykonávania smernice 2000/76/ES a používania prvého dotazníka by sa mal na obdobie rokov 2009 až 2011 ustanoviť nový dotazník. V záujme jasnosti by sa rozhodnutie 2006/329/ES malo nahradiť.
            
         
               (3)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného v súlade s článkom 6 smernice Rady 91/692/EHS z 23. decembra 1991, ktorá štandardizuje a racionalizuje správy o vykonávaní určitých smerníc, ktoré súvisia so životným prostredím (3),
            
         PRIJALA TOTO ROZHODNUTIE:
   Článok 1
   1.   Členské štáty používajú na podávanie správ o vykonávaní smernice 2000/76/ES dotazník ustanovený v prílohe.
   2.   Správy, ktoré treba predložiť, sa vzťahujú na obdobie od 1. januára 2009 do 31. decembra 2011.
   Článok 2
   Rozhodnutie 2006/329/ES sa zrušuje.
   Článok 3
   Toto rozhodnutie je určené členským štátom.
   
      V Bruseli 30. novembra 2010
      
         
            Za Komisiu
         
         Janez POTOČNIK
         
            člen Komisie
         
      
   
   
      (1)  Ú. v. ES L 332, 28.12.2000, s. 91.
   
      (2)  Ú. v. EÚ L 121, 6.5.2006, s. 38.
   
      (3)  Ú. v. ES L 377, 31.12.1991, s. 48.
   
      PRÍLOHA
      
         DOTAZNÍK O VYKONÁVANÍ SMERNICE EURÓPSKEHO PARLAMENTU A RADY 2000/76/ES O SPAĽOVANÍ ODPADOV
      
      
         Všeobecné poznámky:
      
      Tento druhý dotazník podľa smernice 2000/76/ES sa vzťahuje na obdobie rokov 2009 až 2011. Vzhľadom na skúsenosti nadobudnuté počas vykonávania smernice a informácie získané prostredníctvom prvého dotazníka sa tento dotazník zameriava na zmeny a pokrok dosiahnutý členskými štátmi pri účinnom vykonávaní smernice.
      Aby sa zabezpečila kontinuita a umožnilo priame porovnanie s predchádzajúcimi odpoveďami, týmto dotazníkom sa nemení všeobecný prístup zavedený rozhodnutím 2006/329/ES. Ak existuje podobnosť medzi dotazníkmi, možno v prípade nezmenenej situácie jednoducho uviesť odkaz na predchádzajúce odpovede. Prípadné nové skutočnosti by sa mali opísať vo forme novej odpovede.
      Rovnako ako v prípade prvého dotazníka plánuje Komisia použiť nástroj ReportNet (alebo jeho nástupcu, ak existuje), aby členským štátom sprístupnila elektronický nástroj na podávanie správ na základe tohto dotazníka. Preto Komisia dôrazne odporúča jeho používanie, aby sa splnili požiadavky na podávanie správ s cieľom znížiť záťaž a zefektívniť analýzy odpovedí.
      1.   Počet zariadení a povolení
      
                  1.1.
               
               
                  Uveďte nasledujúce informácie o počte zariadení (rozdelené na spaľovne a na zariadenia na spoluspaľovanie), ktoré patria do rozsahu pôsobnosti smernice 2000/76/ES, ako aj o ich povoleniach a povolenom výkone:
                  
                              a)
                           
                           
                              počet zariadení;
                           
                        
                              b)
                           
                           
                              počet povolení vydaných v súlade s článkom 4 ods. 1;
                           
                        
                              c)
                           
                           
                              počet zariadení, ktoré zužitkovávajú teplo vznikajúce v procese spaľovania;
                           
                        
                              d)
                           
                           
                              celkové povolené množstvo spaľovaného odpadu (v tonách za rok) (nepovinné).
                           
                        
            
                  1.2.
               
               
                  Predložte zoznam všetkých zariadení, ktoré patria do pôsobnosti smernice 2000/76/ES, pričom uveďte tieto informácie o každom zariadení s výkonom väčším ako dve tony za hodinu:
                  
                              a)
                           
                           
                              či ide o spaľovňu alebo o zariadenie na spoluspaľovanie a v prípade zariadenia na spoluspaľovanie uveďte typ zariadenia (cementová pec, spaľovacie zariadenie alebo iné priemyselné zariadenia, ktoré nie sú zahrnuté v prílohe II.1 alebo II.2 k smernici 2000/76/ES);
                           
                        
                              b)
                           
                           
                              v prípade zariadení na spaľovanie tuhého komunálneho odpadu, ktoré vykonávajú činnosti zhodnocovania R1 v rozsahu pôsobnosti prílohy II k smernici Európskeho parlamentu a Rady 2008/98/ES (1): energetickú účinnosť zariadenia vypočítanú na základe vzorca uvedeného v poznámke pod čiarou k činnosti zhodnocovania R1 v prílohe II k smernici 2008/98/ES.
                           
                        
            2.   Opíšte akýkoľvek problém s vymedzením pojmov v článku 3 zistený pri vykonávaní smernice 2000/76/ES. Uveďte špecifické informácie o každej definícii, ktorej sa týka zistený problém.
      3.   Udelilo sa už nejakým mobilným zariadeniam povolenie v zmysle smernice 2000/76/ES?
      4.   Uveďte kategórie odpadu, ktorý sa spoluspaľoval, rozdelené podľa typu zariadenia na spoluspaľovanie (cementová pec, spaľovacie zariadenie alebo iné priemyselné zariadenia, ktoré nie sú zahrnuté v prílohe II.1 alebo II.2).
      Uveďte kódy z Európskeho katalógu odpadov (nepovinné).
      Definujte povolený výkon pridelený na spoluspaľovanie v týchto zariadeniach (nepovinné).
      5.   Na koľko zariadení na spoluspaľovanie sa vzťahujú limitné hodnoty emisií stanovené v prílohe V k smernici 2000/76/ES (t. j. kde sa uskutočňuje spoluspaľovanie nespracovaných komunálnych odpadov alebo viac ako 40 % vzniknutého tepla vzniká dôsledkom spaľovania nebezpečných odpadov)?
      6.   Aké opatrenia sa uplatňujú v rámci procesu udeľovania povolení na:
      
                  a)
               
               
                  označenie množstva a kategórií nebezpečného odpadu, ktorý sa môže spracovať;
               
            
                  b)
               
               
                  minimálne a maximálne hmotnostné toky nebezpečných odpadov, ktoré sa majú spracovať;
               
            
                  c)
               
               
                  rozsah výhrevnosti povolených nebezpečných odpadov;
               
            
                  d)
               
               
                  obmedzenia obsahu znečisťujúcich látok, ako napríklad PCB, PCP, chlór, fluór, síra, ťažké kovy?
               
            7.   Ktoré odpady sa považujú za „nevhodné“ na odber reprezentatívnych vzoriek?
      8.   Boli vzhľadom na čas a teploty zotrvania spalín v peciach podľa článku 6 ods. 1 a 2 smernice 2000/76/ES povolené odlišné prevádzkové podmienky v súlade s článkom 6 ods. 4? Ak „áno“ uveďte tieto informácie:
      
                  a)
               
               
                  koľko povolení sa udelilo;
               
            
                  b)
               
               
                  ak sú tieto údaje dostupné, zdôvodnite udelenie povolenia(-í) pre súbor reprezentatívnych prípadov a uveďte tieto informácie:
                  
                              i)
                           
                           
                              výkon zariadenia;
                           
                        
                              ii)
                           
                           
                              či ide o „existujúce“ zariadenie, ako je definované v článku 3 ods. 6, alebo o nové zariadenie;
                           
                        
                              iii)
                           
                           
                              typ spaľovaného odpadu;
                           
                        
                              iv)
                           
                           
                              spôsob zabezpečenia toho, aby nevzniklo väčšie množstvo zvyškov ako v prípade zariadenia, ktoré nie je vyňaté, a aby obsah organických znečisťujúcich látok v týchto zvyškoch nebol vyšší, ako sa očakáva od zariadenia, ktoré nie je vyňaté;
                           
                        
                              v)
                           
                           
                              prevádzkové podmienky stanovené v povolení;
                           
                        
                              vi)
                           
                           
                              limitné hodnoty emisií, ktoré má plniť každé zariadenie.
                           
                        
            9.   Aké opatrenia sa uplatňujú v prípade spaľovní (okrem prípadnej správy, ktorá sa vyžaduje podľa článku 12 ods. 2) na zabezpečenie toho, že zariadenia sú navrhnuté, vybavené, vybudované a prevádzkované tak, aby neprekračovali limitné hodnoty emisií stanovené v prílohe V k smernici 2000/76/ES?
      10.   Aké opatrenia sa uplatňujú v prípade zariadení na spoluspaľovanie (okrem prípadnej správy, ktorá sa vyžaduje podľa článku 12 ods. 2) na zabezpečenie toho, že zariadenia sú navrhnuté, vybavené, vybudované a prevádzkované tak, aby neprekračovali limitné hodnoty emisií stanovené v prílohe II k smernici 2000/76/ES?
      11.   Udelili sa cementovým peciam na spoluspaľovanie odpadov nejaké výnimky z limitných hodnôt emisií NOx, prachu, SO2 alebo celkového množstva organického uhlíka v súlade s prílohou II.1? Ak „áno“, uveďte tieto informácie:
      
                  a)
               
               
                  koľko výnimiek sa udelilo;
               
            
                  b)
               
               
                  ak sú tieto údaje dostupné, zdôvodnite udelenie výnimky (výnimiek) pre súbor reprezentatívnych prípadov a uveďte aj tieto informácie:
                  
                              i)
                           
                           
                              výkon zariadenia;
                           
                        
                              ii)
                           
                           
                              či ide o existujúce alebo nové zariadenie (s prihliadnutím na článok 20 ods. 3 smernice 2000/76/ES);
                           
                        
                              iii)
                           
                           
                              typ spoluspaľovaného odpadu;
                           
                        
                              iv)
                           
                           
                              limitné hodnoty emisií, ktoré ma každé zariadenie plniť;
                           
                        
                              v)
                           
                           
                              ďalšie prevádzkové podmienky stanovené v povolení.
                           
                        
            12.   Stanovili sa v prípade uvoľňovania emisií do ovzdušia zo spaľovní a zo zariadení na spoluspaľovanie iné limitné hodnoty emisií ako hodnoty stanovené v prílohe II, prípadne v prílohe V? Ak „áno“ a tieto údaje sú dostupné, uveďte:
      
                  a)
               
               
                  na ktoré zariadenia sa vzťahujú, t. j. na spaľovne alebo na zariadenia na spoluspaľovanie, v prípade zariadení na spoluspaľovanie uveďte aj typ zariadenia;
               
            
                  b)
               
               
                  ktoré z týchto zariadení sú „nové“ a ktoré „existujúce“;
               
            
                  c)
               
               
                  na ktoré znečisťujúce látky sa limitné hodnoty uplatňujú a stanovené limitné hodnoty;
               
            
                  d)
               
               
                  prečo sa tieto limitné hodnoty uplatňujú;
               
            
                  e)
               
               
                  režim monitorovania emisií týchto znečisťujúcich látok (nepretržité alebo prerušované, v prípade prerušovaného monitorovania uveďte aj frekvenciu).
               
            13.   Ako sa v prípade znečisťujúcich látok uvedených v prílohe IV k smernici 2000/76/ES určujú limitné hodnoty emisií pre vypúšťanie odpadových vôd zo zariadení na čistenie spalín do vodného prostredia? Uveďte tie prípady, v ktorých sa limitné hodnoty emisií pre dané znečisťujúce látky líšia od údajov v prílohe IV.
      14.   Ak boli okrem znečisťujúcich látok vymedzených v prílohe IV stanovené aj limitné hodnoty emisií pre znečisťujúce látky vypúšťané do vody, uveďte:
      
                  a)
               
               
                  na ktoré zariadenia sa vzťahujú (t. j. na spaľovne alebo zariadenia na spoluspaľovanie, na „nové“ alebo „existujúce“ zariadenia);
               
            
                  b)
               
               
                  na ktoré znečisťujúce látky sa uplatňujú a aké limitné hodnoty boli stanovené;
               
            
                  c)
               
               
                  prečo sa uplatňujú tieto limitné hodnoty.
               
            15.   Aké ukazovatele prevádzkovej kontroly (pH, teplota, prietok atď.) sú stanovené v rámci procesu udeľovania povolení na vypúšťanie odpadových vôd?
      16.   Aké opatrenia sa prijali na zabezpečenie ochrany pôdy, povrchových vôd alebo podzemných vôd v súlade s článkom 8 ods. 7?
      17.   Aké kritériá sa používajú, aby sa zabezpečila skladovacia kapacita zodpovedajúca vodám, ktoré sa majú testovať a pred vypustením prípadne čistiť?
      18.   Aké opatrenia sa vo všeobecnosti prijali na zníženie množstva a škodlivosti zvyškov zo spaľovní alebo zo zariadení na spoluspaľovanie?
      19.   Zhodujú sa požiadavky povolenia na meranie znečisťujúcich látok v ovzduší a prevádzkové ukazovatele procesu s požiadavkami stanovenými v článku 11 ods. 2? Ak nie, uveďte podrobné informácie o:
      
                  a)
               
               
                  dôvode odchýlky od článku 11 ods. 2, s uvedením odkazu na možné výnimky stanovené v článku 11 ods. 4 až 7;
               
            
                  b)
               
               
                  príslušnej znečisťujúcej látke alebo ukazovateli a o predpísanej požiadavke na meranie.
               
            20.   Zhodujú sa požiadavky povolenia na meranie znečisťujúcich látok vo vode s požiadavkami stanovenými v článku 11 ods. 14 až 15? Ak nie, uveďte podrobné informácie o:
      
                  a)
               
               
                  dôvode odchýlky od článku 11 ods. 14 a 15;
               
            
                  b)
               
               
                  príslušnej znečisťujúcej látke/ukazovateli a o požiadavke na meranie.
               
            21.   Aké opatrenia sa uplatňujú v rámci procesu udeľovania povolenia na zabezpečenie dodržiavania týchto ustanovení v prípade emisií do ovzdušia:
      
                  a)
               
               
                  článok 11 ods. 8;
               
            
                  b)
               
               
                  článok 11 ods. 9;
               
            
                  c)
               
               
                  článok 11 ods. 11;
               
            
                  d)
               
               
                  článok 11 ods. 12;
               
            
                  e)
               
               
                  režim dodržiavania súladu stanovený v článku 11 ods. 10.
               
            22.   Aké opatrenia sa uplatňujú v rámci procesu udeľovania povolenia na zabezpečenie dodržiavania týchto ustanovení v prípade emisií do vody:
      
                  a)
               
               
                  článok 11 ods. 9;
               
            
                  b)
               
               
                  režim dodržiavania súladu stanovený v článku 11 ods. 16.
               
            23.   Opíšte oficiálne pokyny, ktoré boli vypracované v súvislosti so získavaním validovaných priemerných denných hodnôt emisií (článok 11 ods. 11). Uveďte aj webovú stránku, ak je dostupná.
      24.   Aké sú postupy na informovanie príslušného orgánu v prípade nedodržania limitných hodnôt emisií?
      25.   Aké opatrenia sa prijali na zabezpečenie účasti verejnosti na procese udeľovania povolení (nové a/alebo aktualizované povolenia)? Uveďte aspoň tieto podrobné údaje:
      
                  a)
               
               
                  ktorý orgán zverejňuje žiadosť o povolenie;
               
            
                  b)
               
               
                  obdobie, počas ktorého môže verejnosť vyjadriť svoje pripomienky;
               
            
                  c)
               
               
                  ktorý orgán zverejňuje konečné rozhodnutie.
               
            26.   S ohľadom na prístup k informáciám počas celého procesu udeľovania povolení:
      
                  a)
               
               
                  existujú informácie súvisiace s otázkami životného prostredia, ktoré nie sú verejne/čiastočne dostupné a ktoré súvisia s podávaním žiadostí, procesom rozhodovania a následným povolením? Ak áno, spresnite, o ktoré informácie ide.
               
            
                  b)
               
               
                  v prípade (čiastočnej) dostupnosti údajov spresnite, či sú tieto informácie bezplatné, a ak nie, uveďte výšku poplatkov a podmienky ich účtovania.
               
            27.   Aké opatrenia v súvislosti s požiadavkou na predloženie výročnej správy o prevádzke a monitorovaní zariadenia príslušnému orgánu zo strany prevádzkovateľa sa prijali v prípade spaľovní a zariadení na spoluspaľovanie s menovitým výkonom dve a viac ton za hodinu?
      28.   V prípade predloženia výročnej správy:
      
                  a)
               
               
                  Aké informácie obsahuje?
               
            
                  b)
               
               
                  Ako môže získať prístup k tejto správe verejnosť?
               
            29.   Ak ide o spaľovne alebo zariadenia na spoluspaľovanie s menovitým výkonom menej ako dve tony za hodinu, ako je o týchto zariadeniach informovaná verejnosť?
      30.   Aké opatrenia sa prijali v rámci povolenia na kontrolu obdobia prevádzky spaľovne alebo zariadenia na spoluspaľovanie počas abnormálnej prevádzky (t. j. odstávky, poruchy alebo chyby čistiacich alebo monitorovacích zariadení)?
      31.   Aký je pri procese spaľovania a spoluspaľovania maximálny povolený čas prevádzky počas abnormálnej prevádzky, kým sa zariadenie musí odstaviť:
      
                  a)
               
               
                  maximálny povolený čas prekročenia limitných hodnôt emisií;
               
            
                  b)
               
               
                  maximálne kumulatívne obdobie trvania prekročenia limitných hodnôt emisií za rok.
               
            32.   Prípadné ďalšie poznámky.
      
         (1)  Ú. v. EÚ L 312, 22.11.2008, s. 3.